paragraph_text: Omanski zaljev (poznat kao i Omansko more ili Makranov zaljev) zapravo je morski prolaz (a ne zaljev) koji spaja Perzijski zaljev s Arapskim morem (dio Indijskog oceana), a nalazi se između država UAE i Omana na jugozapadu Arapskog poluotoka te Irana i Pakistana na sjeveru. Dubina mora kreće se do 2500 m. Na sjeverozapadu zaljeva nalazi se Hormuški tjesnac, strateški važan za protok 40 % svjetske nafte koja se crpi uz obale Perzijskog zaljeva.